**Diószegi Vilmos (1923–1972) hagyatéka**

**a BTK NTI Adattárában**

Az anyag rendezését végezték és a jegyzékeket készítették:

Ament-Kovács Bence, Muntagné Tabajdi Zsuzsanna

A rendezésben részfeladatokat végzett: Boldog-Bernád István, Győrfy Eszter, Nagy Zoltán, Somfai Kara Dávid, Szabó Andrea, Szakál Anna, Vargha Katalin, Vasziljev Anna

A rendezést koordinálta: Szakál Anna

2021–2025.

MTA NTI VII. Kutatói anyagok, hagyatékok

VII. 3. Diószegi Vilmos hagyatéka

VII. 3. a. Személyes dokumentumok

VII. 3. b. Levelezés

VII. 3. c. Szakmai munkásságának dokumentumai

VII. 3. d. Gyűjtések

VII. 3. e. F Fotók

e. R Rajzok, ábrák

Diószegi Vilmos (1923–1972), néprajzkutató, orientalista pályáját az ELTE (mai nevén) Mongol és Belső-ázsiai Tanszékének tanársegédjeként kezdte (1944–1947), ahol 1946-ban szerezte meg az egyetemi doktori címet. 1947-től a Néprajzi Múzeum Ázsia-gyűjteményének muzeológusa volt, kandidátusi fokozatot 1958-ban szerzett. 1963-tól haláláig az MTA Néprajzi Kutatócsoport munkatársaként dolgozott. Öt alkalommal járt ázsiai kutatóúton: Törökországban (1954), Szibériában (1957, 1958, 1964) és Észak-Mongóliában (1960). Érdeklődése az átfogó Szibéria-kutatás mellett egyre inkább a szibériai népek hitvilágának összehasonlító vizsgálata, hangsúlyosan a sámánizmus kutatása felé fordult. Külföldi expedícióival párhuzamosan magyarlakta terepeken is folytatott gyűjtéseket, a feldolgozó munka során pedig részt vett a korszak nagy vállalkozásaiban, a Magyar Néprajzi Atlasz és a Magyar Néprajzi Lexikon összeállításában. A hagyatékában megtalálható iratok az egyetemi éveitől egészen az 1972-ben bekövetkezett haláláig tartó teljes munkásságát reprezentálják.

Diószegi Vilmos hagyatékának rendezését a kutató halála után Schmidt Éva kísérelte meg. A rendezés nyomai alapján úgy tűnik, hogy ez inkább egyes tételek mélységi leírását jelentette, mint egy kívülről értelmezhető struktúra létrehozását célozta. (Az erről készült jegyzék megtalálható a személyes dokumentumok [VII. 3. a.] egységben.) Az anyag újbóli rendezése 2021-ben kezdődött meg, amikor Szolnoki Katalin és Anna révén, a Morvay Juditnál maradt Diószegi-hagyatékrész az Adattárba kerülhetett. Az anyag áttekintése után úgy döntöttünk, hogy a részleges Schmidt-rendezés egységeit felbontva az anyagot az Adattárban korábban már feldolgozott kutatói hagyatékokhoz hasonlóan strukturáljuk át. A döntést az is indokolta, hogy a rendezés során a Morvay Judit örökösei által 2021-ben átadott, illetve a korábban az Adattár egyéb egységeiben őrzött, Diószegi Vilmoshoz köthető anyagokat is be kellett illesztenünk a gyűjteménybe. A munka során új, kisebb műfaji egységeket is létrehoztunk, főként a szakmai jellegű dokumentumok között (VII. 3. c.): ezeket az alkategóriákat, illetve az ezekbe besorolt tételeket egyaránt ABC sorrendbe rendeztük. A Schmidt-féle, illetve korábbi adattári jelzeteket a proveniencia oszlopban tüntettük fel.

A **személyi anyagok** (VII. 3. a.) között Diószegi Vilmos munkaügyi iratai (életrajzok, munkatervek, beszámolók stb.) mellett megtalálhatók a határidőnaplói, az egyetemi évei alatt írott versei, a Morvay Judit által megőrzött, Diószegi Vilmos személyének emléket állító dokumentumok, illetve a hagyaték rendezését és feldolgozását dokumentáló iratok. Az irategységnek csupán a tematikus előrendezése történt meg, kutatása külön engedélyhez kötött.

A **levelezés**hez (VII. 3. b.) soroltuk a hagyatékban fellelhető aprónyomtatványokat (pl. meghívók) és névjegyzékeket is. Az iratanyag rendezése során a leveleket következetesen kiemeltük a szakmai anyagok közül (ezt az érintett dokumentumok palliumain és a részletes jegyzékben egyaránt jeleztük), a levélben érkezett adatközléseket Diószegi Vilmos gyűjtéseihez soroltuk.

A hagyaték gerincét Diószegi Vilmos **szakmai munkásságának dokumentumai** (VII. 3. c.) adják. Az ide sorolt iratok rendezése során a következő kategóriákat különítettük el: bibliográfiák, előadások, fordítások, fordítással kapcsolatos iratok, gyűjtési felhívások, jegyzetek, kéziratok, konferenciák anyaga, kották, lektori vélemények, mások kéziratai, opponensi vélemények, szerkesztői tevékenység, tervezetek, térképek, szójegyzékek.

Diószegi Vilmos **gyűjtés**einek (VII. 3. d.) rendezésekor különválasztottuk a magyar és a nemzetközi anyagot (utóbbihoz soroltunk minden nem a mai Magyarország területéről származó, így a határon túli magyarság körében végzett gyűjtéseket is). Ugyancsak ezen irategységben találhatók Diószegi Vilmos útinaplói és gyűjtőfüzetei, illetve a másoktól származó – nagyrészt levélben kapott – adatközlések.

Diószegi Vilmos hagyatékához gazdag **fotó**anyag tartozik (összesen 313 darab fotó; a gyűjteményrész jelzete: VII. 3. e. F; a diapozitívok esetében az előtag: D). Vannak köztük terepfotók, tudományos közéleti, személyes és családi felvételek, publikációkhoz (olykor más intézményektől kért) képek. Ugyancsak ebben az egységben kaptak helyet a Diószegi által készített rajzok és ábrák – ezek rendezése még nem történt meg.

A jelentős terjedelmű hagyaték szinte teljes egészében rendezett és kutatható. Még csak előrendezésen estek át (de kutathatók) a személyes dokumentumok, illetve még nem zárult le (és pillanatnyilag még nem kutatható) a Diószegi magyarországi kutatásaira vonatkozó szakmai és gyűjtési anyagok. A fotó- dia- és rajzgyűjtemény nagyrészt digitálisan kutatható, de az anyag részletes adatolása még nem történt meg.

**Raktárjegyzék**

1. doboz MTA NTI VII. 3.a. (1966–1969)
2. doboz MTA NTI VII. 3.a. (1954–1967)
3. doboz MTA NTI VII. 3.a. (1960–1983)
4. doboz MTA NTI VII. 3.a.
5. doboz MTA NTI VII. 3.b. (A – J)
6. doboz MTA NTI VII. 3.b. (K – Mo)
7. doboz MTA NTI VII. 3.b. (Mo – S)
8. doboz MTA NTI VII. 3.b. (Sz – Zs)
9. doboz MTA NTI VII. 3.b. (levelezés, maradék)
10. doboz MTA NTI VII. 3.c. 1–9.
11. doboz MTA NTI VII. 3.c. 10–25.
12. doboz MTA NTI VII. 3.c. 26–70. (1854–1971)
13. doboz MTA NTI VII. 3.c. 71–97. (1776–1955)
14. doboz MTA NTI VII. 3.c. 98–140. (1880–1961)
15. doboz MTA NTI VII. 3.c. 141–184. (1770–1956)
16. doboz MTA NTI VII. 3.c. 185–239. (1752–1968)
17. doboz MTA NTI VII. 3.c. 240–265.
18. doboz MTA NTI VII. 3.c. 266–304.
19. doboz MTA NTI VII. 3.c. 305–335.
20. doboz MTA NTI VII. 3.c. 336–347. (1964–1970)
21. doboz MTA NTI VII. 3.c. 348–358. (1958–1969)
22. doboz MTA NTI VII. 3.c. 359–375. (1952–1972)
23. doboz MTA NTI VII. 3.c. 376–385. (1960–1964)
24. doboz MTA NTI VII. 3.c. 386–399.
25. doboz MTA NTI VII. 3.c. 400–411. (1949–1972)
26. doboz MTA NTI VII. 3.c. 412–424. (1962–1972)
27. doboz MTA NTI VII. 3.c. 425–439. (1965–1971)
28. doboz MTA NTI VII. 3.c. 440–456. (1955–1972)
29. doboz MTA NTI VII. 3.c. 457–512. (1958–1970)
30. doboz MTA NTI VII. 3.c. 513–531. (1959–1971)
31. doboz MTA NTI VII. 3.c. 532–559. (1913–1969)
32. doboz MTA NTI VII. 3.c. 560.
33. doboz MTA NTI VII. 3.c. 560.
34. doboz MTA NTI VII. 3.c. 561. (1970 k.)
35. doboz MTA NTI VII. 3.c. 561.
36. doboz MTA NTI VII. 3.d. 1–9. (1957–1964)
37. doboz MTA NTI VII. 3.d. 10–14. (1957)
38. doboz MTA NTI VII. 3.d. 15–36. (1957)
39. doboz MTA NTI VII. 3.d. 37–50. (1947–1967)
40. doboz MTA NTI VII. 3.d. 51–55. (1956–1968)
41. doboz MTA NTI VII. 3.d. 56–69. (1961–1971)
42. doboz MTA NTI VII. 3. e F/D (fotók, diaképek)
43. doboz MTA NTI VII. 3. e R (rajzok, ábrák)